गोदान दिल्ली , 30 सेप्तेम्बरःबिसायख'थि आयगआ मध्य प्रदेश , गुजराट , उरिष्या , नागालेण्ड , मनिपुरजों लोगोसे माखासे राइज्योफोरनि गासै मोन 56 बिधान सभा मासिफोरनि आरो मोनसे लकसभा मासिनि बिसायख'थिनि अक्टखौ फोसावबाय । बे बिसायख'थिआ 3 निफ्राय 7 नभेम्बरसिमाव जागोन आरो 10 नभेम्बरआव सान्नाय जागोन । अदेबानि बिसायख'थि आयगआ थांखि लादोंदि , आसाम , केरेला , तामिलनाडु आरो सोनाब बंगनि गासै मोन 7 मासिफोरनि बिसायख'थिखौ खुंनाय नङा । बिहारनि लकसभानि मोनसे मासि बाल्मिकी नगरनि बिसायख'थिआ 7 नभेम्बरआव जागोन । बेजों लोगोसे मनिपुरनि मोन 4 बिधान सभा मासिफोरनि बिसायख'थिआबो बे सानखालिनो जागोन । बयनिख्रुइबो बांसिन मध्य प्रदेशआव गासै मोन 28 बिधान सभा मासिनि उफ्रा बिसायख'थि जागोन । नैथियाव गुजराट , जेराव मोन 8 , इउपिआव मोन 7 , झारखन्ड , मनिपुर , नागालेण्ड , उरिष्या , कर्नाटकआव मोन 2.2 , तेलंगाना आरो छत्तिसगड़आव मोन 1.1 मासिनि बिसायख'थि जागोन । उफ्रा बिसायख'थिनि बिथोनखौ 9 अक्टबरआव फोसावनाय जागोन , बेराफार्से बिहार आरो मनिपुरखौ 13 अक्टबरआव फोसावनाय जागोन । बिजाथिफोरनि मुंथिसन्नायनि जोबथा अक्टआ 16 अक्टबर । बे अक्टखौ बिहार आरो मनिपुरआव 20 अक्टबरसिम थि खालामनाय जादों । बिजाथिलाइफोरखौ 17 अक्टबरआव नायबिजिरनाय जागोन । बिहार आरो मनिपुरनिआ 21 अक्टबरआव जागोन । मुं थिसन्नाय बिजाथिफोरा मुंखौ बोखांनानै लानोब्ला 19 अक्टबरसिमआव लानो हागोन । गासैबो राइज्योनि बिसायख'थिनि फिथाइखौ 10 नभेम्बरआव जयैनो फोसावगोन । 
मोन 56 बिधान सभा मासिफोरनि उफ्रा बिसायखथिखौ फोसावबाय